Davlat ijtimoiy sug‘urta tizimini rivojlantirish chora-tadbirlari to‘g‘risida

Mamlakatimizda xotin-qizlarning ijtimoiy ta’minotdan foydalanish huquqini ta’minlash, xalqaro standartlarga muvofiq ijtimoiy sug‘urta orqali homiladorlik va tug‘ish nafaqalarini to‘lab berish tizimini bosqichma-bosqich joriy etish, shuningdek, O‘zbekiston Respublikasi Prezidentining “Oila va xotin-qizlarni tizimli qo‘llab-quvvatlashga doir ishlarni yanada jadallashtirish chora-tadbirlari to‘g‘risida” 2022-yil 7-martdagi PF-87-son hamda “O‘zbekiston Respublikasi aholisini ijtimoiy himoya qilish strategiyasini tasdiqlash to‘g‘risida” 2022-yil 25-iyuldagi PF-175-son Farmonlari ijrosini ta’minlash maqsadida Vazirlar Mahkamasi qaror qiladi:
 1. Quyidagilar:
 O‘zbekiston Respublikasi Prezidentining “Oila va xotin-qizlarni tizimli qo‘llab-quvvatlashga doir ishlarni yanada jadallashtirish chora-tadbirlari to‘g‘risida” 2022-yil 7-martdagi PF-87-son Farmoniga muvofiq budjet tashkilotlaridan tashqari barcha yuridik shaxslarda oxirgi olti oy davomida uzluksiz ish stajiga ega bo‘lgan ayollarga Davlat budjeti hisobidan homiladorlik va tug‘ish nafaqasi (keyingi o‘rinlarda — nafaqa) to‘lanishi belgilanganligi;
 O‘zbekiston Respublikasi Prezidentining “O‘zbekiston Respublikasi aholisini ijtimoiy himoya qilish strategiyasini tasdiqlash to‘g‘risida” 2022-yil 25-iyuldagi PF-175-son Farmoniga muvofiq Moliya vazirligi tarkibida yuridik shaxs maqomiga ega bo‘lmagan Ijtimoiy sug‘urta jamg‘armasi (keyingi o‘rinlarda — Jamg‘arma) tashkil etilganligi hamda davlat ijtimoiy sug‘urtasi bo‘yicha nafaqa Jamg‘arma hisobidan to‘lanishi belgilanganligi ma’lumot uchun qabul qilinsin.
 2. Quyidagilarni nazarda tutuvchi:
 a) Davlat ijtimoiy sug‘urtasi bo‘yicha homiladorlik va tug‘ish nafaqasini tayinlash hamda to‘lash tartibi to‘g‘risidagi nizom 1-ilovaga muvofiq:
 xodimning farzandi tug‘ilgunga qadar minimal iste’mol xarajatlarining 4 baravari miqdorida nafaqa to‘lanishi;
 nafaqa homiladorlik va tug‘ish bo‘yicha mehnatga layoqatsizlik varaqasi to‘g‘risida Sog‘liqni saqlash vazirligining “Tibbiyot” axborot tizimidan olingan elektron ma’lumotlar asosida “Ijtimoiy himoya yagona reyestri” axborot tizimi (keyingi o‘rinlarda — “Yagona reyestr” AT) tomonidan fuqarolarning murojaatlarisiz “proaktiv shakl”da tayinlanishi va to‘lanishi;
 “Yagona reyestr” AT tomonidan AT “Xalq banki”ga taqdim etilgan nafaqa bo‘yicha to‘lov ro‘yxatlari asosida Jamg‘armadan zarur mablag‘larning mazkur bankka o‘tkazilishi hamda bank va uning bo‘limlari tomonidan nafaqa oluvchilarning bank plastik kartalariga yoki naqd pul ko‘rinishida to‘lab berilishi;
 b) O‘zbekiston Respublikasi Moliya vazirligining Davlat ijtimoiy sug‘urta jamg‘armasi to‘g‘risidagi nizom 2-ilovaga muvofiq tasdiqlansin:
 Jamg‘arma mablag‘lari Moliya vazirligining respublika miqyosida alohida ochilgan shaxsiy g‘azna hisobvaraqlarida yig‘ilishi;
 Jamg‘arma mablag‘lari hisobidan xarajatlar Moliya vazirligi departamenti direktori tomonidan tasdiqlangan va ro‘yxatdan o‘tkazilgan daromadlar hamda xarajatlar smetasiga muvofiq amalga oshirilishi;
 Jamg‘arma mablag‘larining budjet tashkilotlaridan tashqari barcha yuridik shaxslarda mehnat shartnomasi bo‘yicha oxirgi olti oy davomida uzluksiz ish stajiga ega bo‘lgan ayollarga homiladorlik va tug‘ish nafaqasini to‘lash uchun yo‘naltirilishi;
 Jamg‘arma mablag‘laridan foydalanish bo‘yicha hisob, hisobotlar va monitoring Moliya vazirligi tomonidan yuritilishi.
 3. 2022-yil 20-sentabrdan boshlab:
 Sog‘liqni saqlash vazirligi — hududiy ambulator-poliklinikalar va tug‘ruqxona muassasalari tomonidan homiladorlik hamda tug‘ish bo‘yicha mehnatga layoqatsizlik varaqasida ko‘rsatilgan ma’lumotlarning;
 Bandlik va mehnat munosabatlari vazirligi — “Yagona milliy mehnat tizimi” idoralararo dasturiy-apparat kompleksi orqali ayollarning bandligi va ish staji to‘g‘risidagi ma’lumotlarning;
 Adliya vazirligi — “FHDY yagona elektron arxivi” axborot tizimi orqali tug‘ilgan bolalar, shu jumladan, o‘lik tug‘ilgan bolalar hamda farzandlikka olingan bolalar to‘g‘risidagi ma’lumotlarning;
 Davlat soliq qo‘mitasi — ayolning mehnatga haq to‘lash tarzidagi daromadlari to‘g‘risidagi ma’lumotlarning “Elektron hukumat” tizimi idoralararo integratsiyalashuv platformasi orqali “Yagona reyestr” ATga onlayn rejimda taqdim etib borilishini ta’minlasin.
 4. O‘zbekiston Respublikasi Moliya vazirligi manfaatdor vazirlik va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 5. Mazkur qarorning bajarilishini nazorat qilish O‘zbekiston Respublikasi Bosh vazirining moliya-iqtisodiyot va kambag‘allikni qisqartirish masalalari bo‘yicha o‘rinbosari — iqtisodiy taraqqiyot va kambag‘allikni qisqartirish vaziri J.A. Qo‘chqorov hamda O‘zbekiston Respublikasi moliya vaziri T.A. Ishmetov zimmasiga yuklansin.
 1. Ushbu Nizom O‘zbekiston Respublikasida budjet tashkilotlaridan tashqari barcha yuridik shaxslarda (keyingi o‘rinlarda — yuridik shaxslar) mehnat shartnomasiga asosan oxirgi 6 oy davomida uzluksiz ish stajiga ega bo‘lgan ayollarga davlat ijtimoiy sug‘urtasi bo‘yicha homiladorlik va tug‘ish nafaqasini (keyingi o‘rinlarda — nafaqa) tayinlash va to‘lash tartibini belgilaydi.
 2. Mazkur Nizomda quyidagi asosiy tushunchalar qo‘llaniladi:
 “Ijtimoiy himoya yagona reyestri” axborot tizimining alohida moduli — idoralararo elektron o‘zaro hamkorlik asosida homiladorlik va tug‘ish nafaqasini “proaktiv” shaklda tayinlash va to‘lashni nazarda tutuvchi “Ijtimoiy himoya yagona reyestri” axborot tizimining tarkibiy qismi (keyingi o‘rinlarda — “Yagona reyestr” AT);
 Ijtimoiy sug‘urta jamg‘armasi — Moliya vazirligida (keyingi o‘rinlarda — Moliya vazirligi) yuridik shaxs maqomiga ega bo‘lmagan Davlat budjeti hamda boshqa mablag‘lar hisobidan shakllantiriladigan Jamg‘arma (keyingi o‘rinlarda — Jamg‘arma);
 nafaqa oluvchi — O‘zbekiston Respublikasi hududidagi yuridik shaxsda mehnat shartnomasiga asosan oxirgi 6 oy davomida uzluksiz ish stajiga ega bo‘lgan ayol;
 to‘lov ro‘yxat (vedomost)lari — nafaqa oluvchining familiyasi, ismi va otasining ismi, pasport ma’lumotlari, bank plastik kartasi orqali to‘langanda tegishli tijorat banki hamda nafaqa oluvchining bank plastik kartasi rekvizitlari va to‘lanishi lozim bo‘lgan nafaqa summasiga doir ma’lumotlar aks ettirilgan, AT “Xalq banki”ga elektron ko‘rinishda taqdim etiladigan hujjat;
 homiladorlik va tug‘ish bo‘yicha mehnatga layoqatsizlik varaqasi — hududiy ambulator-poliklinikaning akusher-ginekologi tomonidan beriladigan, nafaqani tayinlash va to‘lash uchun asos hisoblanadigan hujjat (keyingi o‘rinlarda — mehnatga layoqatsizlik varaqasi).
 3. Ushbu Nizom budjet tashkilotlarida, shu jumladan, o‘rindoshlik asosida ishlaydigan ayollarga tatbiq etilmaydi.
 4. Nafaqa xodimning farzandi tug‘ulguniga qadar minimal iste’mol xarajatlarining (keyingi o‘rinlarda — MIX) 4 baravari miqdorida to‘lanadi.
 MIX miqdori o‘zgarganda, MIX miqdori e’lon qilingan oydan keyingi oyning birinchi sanasidan boshlab nafaqa miqdori e’lon qilingan MIXning yangi miqdoridan kelib chiqib belgilanadi.
 Tabiiy-iqlim sharoitlari noqulay bo‘lgan joylarda ishlovchi xodimlarga nafaqa tayinlashda tuman koeffitsiyenti qo‘llanilmaydi.
 5. Nafaqani to‘lash va to‘lash bilan bog‘liq xarajatlar Jamg‘arma mablag‘lari hisobidan amalga oshiriladi.
 6. Yuridik shaxslarning nafaqa to‘lash bo‘yicha majburiyatlari Jamg‘arma mablag‘lari hisobidan to‘langan nafaqa miqdorida kamaytiriladi.
 7. Nafaqa “Yagona reyestr” AT tomonidan fuqarolarning murojaatlarisiz “proaktiv shakl”da Jamg‘arma mablag‘lari hisobidan tayinlanadi va to‘lanadi.
 8. Nafaqa ushbu Nizomga ilovaga muvofiq sxema bo‘yicha tayinlanadi va to‘lanadi.
 9. Belgilangan tartibda berilgan mehnatga layoqatsizlik varaqasi nafaqani tayinlash va to‘lash uchun asos bo‘ladi.
 10. Mehnatga layoqatsizlik varaqasi rasmiylashtirilgan kundan boshlab 5 ish kuni ichida undagi ma’lumotlar hududiy ambulator-poliklinikaning yoki tug‘ruqxona muassasasining mas’ul xodimi tomonidan Sog‘liqni saqlash vazirligining “Tibbiyot” axborot tizimiga (keyingi o‘rinlarda — “Tibbiyot” AT) kiritiladi.
 Bunda “Tibbiyot” ATga mehnatga layoqatsizlik varaqasining seriyasi, raqami, sanasi hamda nafaqa oluvchining familiyasi, ismi, otasining ismi, shaxsni tasdiqlovchi hujjatning seriyasi va raqami, jismoniy shaxsning shaxsiy identifikatsiya raqami (keyingi o‘rinlarda — JShShIR), telefon raqami va mehnatga layoqatsizlik davri kiritiladi.
 11. “Tibbiyot” AT tomonidan ushbu Nizomning 10-bandidagi ma’lumotlar “Elektron hukumat” tizimi idoralararo integratsiyalashuv platformasi orqali olingan ma’lumotlar asosida avtomatik tarzda tekshiriladi.
 12. “Tibbiyot” AT tomonidan tekshirilgan ma’lumotlar avtomatik ravishda “Yagona reyestr” ATga yuboriladi.
 13. “Yagona reyestr” AT tomonidan nafaqa oluvchining oxirgi olti oy davomida:
 usluksiz ish stajiga ega ekanligi — “Yagona milliy mehnat tizimi” idoralararo dasturiy-apparat kompleksi (keyingi o‘rinlarda — “YaMMT” IDAK) orqali;
 mehnatga haq to‘lash tarzidagi daromadlari mavjudligi — Davlat soliq qo‘mitasining ma’lumotlar bazasi (keyingi o‘rinlarda — DSQ bazasi) orqali;
 budjet tashkilotlarida ishlashi yoki ishlamasligi Moliya vazirligining “UzASBO” dasturiy majmuasi (keyingi o‘rinlarda — “UzASBO” DM) orqali avtomatik ravishda tekshiriladi.
 14. Nafaqa oluvchining oxirgi 6 oy davomidagi uzluksiz ish stajini hisoblashda, “YaMMT” IDAKdagi budjet tashkilotlaridan tashqari yuridik shaxslarda mehnatga layoqatsizlik varaqasi rasmiylashtirilgan kunga qadar 6 oy uzluksiz ish staji inobatga olinadi.
 Bunda ushbu davrda o‘ttiz bir kundan ko‘p bo‘lmagan tanaffuslar bo‘lganda, mehnatga layoqatsizlik varaqasi rasmiylashtirilgan kundan oldingi o‘n ikki oy davomidagi ketma-ket davrlar ish stajini hisoblashda qo‘llaniladi. Agar oxirgi 6 oy davomidagi uzluksiz ish staji davrida xodimning mehnatga haq to‘lash tarzidagi daromadlari mavjud bo‘lmasa, ushbu davr ish stajini hisoblashda inobatga olinmaydi.
 Bolani parvarishlash uchun ta’tilda bo‘lgan ayolning ish stajini DSQ bazasi orqali tekshirishda uning ta’tilga chiqishidan oldingi davri hisobga olinadi.
 15. Nafaqa xodim yillik (asosiy va qo‘shimcha) mehnat ta’tilida, bolani parvarishlash uchun ta’tilda, ishni vaqtincha to‘xtatish yoki ishlab chiqarishdan ajralmagan holda, ta’lim tashkilotlarida tahsil olishi munosabati bilan berilgan ta’tilda bo‘lganda hamda ish joyi saqlanadigan boshqa hollarda ham to‘lab beriladi.
 16. Nafaqa oluvchining oxirgi olti oy davomidagi uzluksiz ish staji davridagi mehnatga haq to‘lash tarzidagi daromadlari mavjud bo‘lsa va “YaMMT” IDAKda ish staji to‘g‘risidagi ma’lumot bo‘lmagan taqdirda, bu haqda “Yagona reyestr” AT tomonidan ikki ish kuni ichida nafaqa oluvchining “Tibbiyot” ATda qayd etilgan mobil telefon raqamiga SMS-xabar, shuningdek, ish beruvchining DSQ bazasidagi va “YaMMT” IDAKdagi shaxsiy kabinetlariga xabarnoma yuboriladi.
 Nafaqa oluvchining ish staji nomutanosibligi (noto‘g‘ri kiritilganligi yoki kiritilmaganligi) xabarnoma olingan oydan keyingi oyning oxirgi ish kuniga qadar “YaMMT” IDAKda ish beruvchi tomonidan to‘g‘rilanishi lozim.
 17. Xabarnoma yuborilgan nafaqa oluvchilarning oxirgi olti oy davomidagi uzluksiz ish staji xabarnoma yuborilgan oydan keyingi oyning oxirgi ish kunida qayta tekshiriladi.
 Nomutanosiblik to‘g‘rilanmagan hollarda, nafaqa tayinlashni rad etish to‘g‘risidagi qaror “Yagona reyestr” AT tomonidan avtomatik tarzda shakllantiriladi.
 18. “Yagona reyestr” AT tomonidan nafaqa oluvchining oxirgi olti oy davomidagi uzluksiz ish staji, mehnatga haq to‘lash tarzidagi daromadlari va uning yuridik shaxslarda ishlashi tasdiqlanganda, nafaqani tayinlash to‘g‘risidagi qaror avtomatik tarzda shakllantiriladi.
 19. “Yagona reyestr” AT tomonidan:
 nafaqa tayinlash to‘g‘risidagi qaror qabul qilinganda, nafaqaning to‘lov shakli va muddati bo‘yicha;
 nafaqa tayinlashni rad etish to‘g‘risidagi qaror qabul qilinganda, rad etish sabablari bo‘yicha nafaqa oluvchining “Tibbiyot” ATda qayd etilgan mobil telefon raqamiga SMS-xabar, shuningdek, ish beruvchining DSQ bazasidagi va “YaMMT” IDAKdagi shaxsiy kabinetlariga avtomatik tarzda xabarnoma yuboriladi.
 20. “Yagona reyestr” AT tomonidan har oyning 4-sanasiga qadar nafaqa bo‘yicha to‘lov ro‘yxat (vedomost)lari AT “Xalq banki”ga taqdim etiladi hamda Jamg‘armaning g‘azna hisobvarag‘idan zarur mablag‘lar belgilangan tartibda AT “Xalq banki”ga o‘tkazib beriladi.
 Ushbu bandda ko‘rsatilgan muddatning oxirgi kuni bayram va dam olish kunlariga to‘g‘ri kelganda, to‘lov ro‘yxat (vedomost)lari va zarur mablag‘lar keyingi 2 ish kuni mobaynida AT “Xalq banki”ning tuman (shahar) bo‘limiga taqdim etilishi va moliyalashtirilishi mumkin.
 21. Nafaqani to‘lash uchun AT “Xalq banki” va uning bo‘limlarida alohida maxsus bank hisobvaraqlari ochiladi.
 22. “Yagona reyestr” AT tomonidan to‘lov ro‘yxat (vedomost)lari bank plastik kartasi bo‘yicha shakllantiriladi. Bunda tegishli banklararo reprotsessing markazlaridan nafaqa oluvchining nomiga ochilgan, aktiv holatda bo‘lgan, oxirgi 60 kun davomida oxirgi tranzaksiya amalga oshirilgan bank plastik kartasi tanlab olinadi.
 Nafaqa oluvchining bank plastik kartasi bo‘lmaganda, to‘lov naqd pul ko‘rinishida amalga oshiriladi.
 23. AT “Xalq banki” va uning bo‘limlari tomonidan nafaqa:
 nafaqa oluvchilarning bank plastik kartasiga to‘lov amalga oshiriladigan oyning 10-sanasiga qadar o‘tkaziladi;
 naqd pul ko‘rinishida to‘lov amalga oshiriladigan oyning 27-sanasiga qadar beriladi.
 24. AT “Xalq banki” va uning bo‘limlari tomonidan nafaqani naqd pul ko‘rinishida nafaqa oluvchining murojaatiga asosan, biroq nafaqa tayinlanganligi to‘g‘risida SMS-xabar yuborilgan kundan boshlab to‘qson kun davomida belgilangan tartibda to‘lanadi.
 25. Joriy oy mobaynida nafaqa oluvchilar tomonidan talab qilinmagan mablag‘larni AT “Xalq banki” maxsus hisobvaraqlardan kelgusida to‘lash uchun Jamg‘armaning g‘azna hisobvarag‘iga qaytarishi kerak.
 26. AT “Xalq banki” va uning bo‘limlari har oyning oxirgi ish kuniga qadar ushbu oy uchun va yil boshidan amalga oshirilgan to‘lovlar hamda to‘lanmagan mablag‘lar haqidagi ma’lumotlarni “Yagona reyestr” ATga taqdim etadi.
 27. Nafaqa to‘lovlari bo‘yicha AT “Xalq banki” ko‘rsatadigan xizmatlar uchun qonunchilik hujjatlarida belgilangan miqdorda Moliya vazirligi bilan AT “Xalq banki” o‘rtasida tuziladigan shartnomaga asosan haq to‘lanadi.
 28. Nafaqa tayinlanganligini monitoring qilish tegishli hududiy moliya organlari tomonidan amalga oshiriladi.
 29. “Yagona reyestr” AT tomonidan nafaqa tayinlangandan keyin to‘qson kunda “FHDY yagona elektron arxivi” axborot tizimi orqali avtomatik ravishda bola tug‘ilganligi, shu jumladan, o‘lik tug‘ilganligi yoki tug‘ilgan bolani farzandlikka olish to‘g‘risidagi ma’lumotlar tekshiriladi.
 Tekshirish natijasida bola tug‘ilganligi, shu jumladan, o‘lik tug‘ilganligi yoki tug‘ilgan bolani farzandlikka olish qayd etilmagan holatlar bo‘yicha nafaqa oluvchilarning ro‘yxati hududlar kesimida shakllantiriladi.
 30. Shakllantirilgan ro‘yxat Qoraqalpog‘iston Respublikasi Moliya vazirligi, viloyatlar va Toshkent shahar hokimliklarining moliya bosh boshqarmalari mas’ul xodimlari va (yoki) tuman (shahar) moliya bo‘limlari xodimlari tomonidan har oy yakuniga qadar FHDY organlari va (yoki) tibbiyot muassasasiga borgan holda tanlov asosida o‘rganiladi.
 O‘rganish natijalari bo‘yicha FHDY organlari va (yoki) tibbiyot muassasasining mas’ul xodimlari ishtirokida dalolatnoma rasmiylashtiriladi hamda “Yagona reyestr” ATda qayd etiladi.
 31. Nafaqa xodimga noqonuniy to‘langanligi aniqlangan taqdirda, xatolikka yo‘l qo‘ygan tashkilotning bo‘ysunuv tartibida yuqori turuvchi tashkilotiga mas’ul xodimlarning xatti-harakatiga baho berish uchun yozma xabar beriladi hamda tuman (shahar) moliya bo‘limlarining mas’ul xodimlari tomonidan noto‘g‘ri to‘langan mablag‘larni O‘zbekiston Respublikasi Fuqarolik kodeksining 1030-moddasiga muvofiq qaytarish choralari ko‘riladi.
 Nafaqa oluvchining vijdonsizligi yoki hisob-kitoblardagi xatoliklar tufayli noto‘g‘ri to‘langan nafaqa nafaqa oluvchi tomonidan Jamg‘armaga bir oy ichida qaytarilishi lozim. Bunda ixtiyoriy ravishda Jamg‘armaga qaytarilmagan yoki to‘liq qaytarilmagan mablag‘ sud tartibida undiriladi.
 Ushbu bandning ikkinchi xatboshisida ko‘rsatilgan asoslardan boshqa sabablar bilan noto‘g‘ri to‘langan nafaqa xatolikka yo‘l qo‘ygan tashkilot xodimidan belgilangan tartibda undiriladi.
 32. Manfaatdor vazirliklar va idoralarning axborot tizimlaridan nafaqa oluvchi to‘g‘risida elektron shaklda avtomatlashtirilgan tarzda olingan ma’lumotlar “Shaxsga doir ma’lumotlar to‘g‘risida”gi O‘zbekiston Respublikasi Qonuniga muvofiq himoyalanadi.
 Tegishli davlat organlari o‘z faoliyatini amalga oshirishi natijasida nafaqa oluvchi to‘g‘risida olingan ma’lumotlarning sir saqlanishini ta’minlaydi.
 33. Nafaqa bola tirik yoki o‘lik tug‘ilishi, tug‘ilgan bolani farzandlikka olish yoxud homila tushishidan qat’i nazar to‘lab beriladi.
 34. “Yagona reyestr” ATda hamda manfaatdor vazirlik va idoralarning axborot tizimlarida texnik nosozliklar hamda ma’lumotlar almashinuvi jarayonida uzilishlar yuzaga kelganda, ushbu holatlar to‘liq bartaraf etilgunga qadar mehnatga layoqatsizlik varaqasidagi elektron ma’lumotlarni kiritish, nafaqani tayinlash va to‘lash muddatlari uzaytirilishi mumkin.
 35. Jamg‘arma hisobidan ajratilgan mablag‘lardan maqsadli foydalanish Moliya vazirligining Davlat moliyaviy nazorat inspeksiyasi tomonidan nazorat qilinadi.
 36. Quyidagilar:
 mehnatga layoqatsizlik varaqasining sanasi, seriyasi va raqami, fuqaroning telefon raqami va mehnatga layoqatsizlik davri to‘g‘risidagi ma’lumotlarning belgilangan tartibda, to‘liq, to‘g‘ri va o‘z vaqtida kiritilishi uchun — hududiy ambulator-poliklinikalar yoki tug‘ruqxona muassasasining ma’lumotlarni kirituvchi mas’ul xodimi;
 nafaqa tayinlanishi lozim bo‘lgan ayolning “YaMMT” IDAKda mehnat shartnomasi va bandligi haqidagi ma’lumotlarning kiritilishi hamda ish staji bo‘yicha nomutanosibliklarning o‘z vaqtida to‘g‘rilanishi uchun — ish beruvchi;
 AT “Xalq banki”ning maxsus hisobvaraqlariga zarur mablag‘larning o‘z vaqtida va to‘liq o‘tkazilishi uchun — Moliya vazirligi mas’ul xodimi;
 maxsus hisobvaraqlardagi mablag‘lar o‘z vaqtida va to‘liq to‘lanishi uchun — tuman (shahar) AT “Xalq banki” bo‘limi rahbarlari mas’ul etib belgilanadi.
 37. Mazkur Nizom talablari buzilishida aybdor bo‘lgan shaxslar qonunchilik hujjatlarida belgilangan tartibda javob beradi.
 1. Mazkur Nizom O‘zbekiston Respublikasi Moliya vazirligi huzuridagi Ijtimoiy sug‘urta jamg‘armasining (keyingi o‘rinlarda — Jamg‘arma) maqomi, mablag‘larini shakllantirish, ulardan foydalanish, hisob va hisobotini yuritish tartibini belgilaydi.
 2. Jamg‘arma yuridik shaxs hisoblanmaydi.
 3. Jamg‘arma mablag‘lari Moliya vazirligining (keyingi o‘rinlarda — Moliya vazirligi) respublika miqyosida alohida ochilgan shaxsiy g‘azna hisobvaraqlarida yig‘iladi.
 4. Jamg‘arma mablag‘lari quyidagi manbalar hisobidan shakllantiriladi:
 O‘zbekiston Respublikasining respublika budjeti mablag‘lari;
 xorijiy va xalqaro moliya institutlari hamda boshqa xorijiy donorlarning texnik ko‘mak mablag‘lari va grantlari;
 jismoniy va yuridik shaxslarning homiylik xayriyalari;
 qonunchilik hujjatlarida taqiqlanmagan boshqa mablag‘lar.
 5. Jamg‘armaning daromadlari va xarajatlari smetasi kelgusi yilda kelib tushishi kutilayotgan mablag‘lar prognozi hamda joriy yilda homiladorlik va tug‘ish nafaqalari bo‘yicha xarajatlarning kutilayotgan ijrosidan kelib chiqqan holda tuziladi.
 6. Kelgusi yilga manbalar va xarajat yo‘nalishlari bo‘yicha Jamg‘arma daromadlari va xarajatlarining prognozlari Moliya vazirligi tomonidan ishlab chiqiladi.
 7. Jamg‘arma mablag‘lari hisobidan xarajatlar Moliya vazirligining mas’ul departamenti direktori tomonidan tasdiqlangan hamda ro‘yxatdan o‘tkazilgan daromadlar va xarajatlar smetasiga muvofiq amalga oshiriladi.
 8. O‘zbekiston Respublikasining respublika budjetidan Jamg‘armaga ajratish uchun ko‘zda tutilgan mablag‘lar Davlat budjeti parametrlarida Moliya vazirligi uchun ajratilgan mablag‘lar tarkibida alohida satrda rejalashtiriladi.
 9. Jamg‘arma mablag‘laridan O‘zbekiston Respublikasi hududida budjet tashkilotlaridan tashqari barcha yuridik shaxslarda mehnat shartnomasi bo‘yicha oxirgi olti oy davomida uzluksiz ish stajiga ega bo‘lgan ayollarga davlat ijtimoiy sug‘urtasi bo‘yicha homiladorlik va tug‘ish nafaqasini to‘lashni moliyalashtirish uchun foydalaniladi.
 10. Jamg‘armaning joriy yilda foydalanilmagan mablag‘lari budjetga olib qo‘yilmaydi va ulardan keyingi yilda foydalaniladi.
 11. AT “Xalq banki” Jamg‘armadan moliyalashtirilgan homiladorlik va tug‘ish nafaqasi uchun ajratilgan mablag‘larning ishlatilishi to‘g‘risida har oyda tegishli hisobotlarni belgilangan tartibda Moliya vazirligiga taqdim etib boradi.
 12. Jamg‘arma mablag‘laridan foydalanish bo‘yicha hisob va hisobotlar Moliya vazirligi tomonidan yuritiladi.
 Moliya vazirligi tomonidan keyingi yil uchun xarajatlar smetalarini tasdiqlashda, Jamg‘arma daromadlari va xarajatlari inobatga olinadi.
 13. Tuman (shahar) moliya bo‘limlari Qoraqalpog‘iston Respublikasi Moliya vazirligi, viloyatlar va Toshkent shahar hokimliklarining moliya bosh boshqarmalariga har oyda hisobot oyidan keyingi oyning 10-sanasiga qadar o‘tkazilgan monitoring natijalari bo‘yicha ma’lumot berib boradi.
 14. Qoraqalpog‘iston Respublikasi Moliya vazirligi, viloyatlar va Toshkent shahar hokimliklarining moliya bosh boshqarmalari Moliya vazirligining mas’ul departamentiga:
 har oyda, hisobot oyidan keyingi oyning 15-sanasiga qadar hududlar bo‘yicha to‘langan va to‘lanmagan homiladorlik va tug‘ish nafaqalari to‘g‘risidagi tezkor axborotni;
 tasdiqlangan shakl bo‘yicha belgilangan muddatlarda choraklik va yillik hisobotlarni taqdim etadi.
 15. Moliya vazirligining Davlat moliyaviy nazorati inspeksiyasi Jamg‘arma mablag‘laridan maqsadli foydalanilishini nazorat qiladi.
 16. Mazkur Nizom talablari buzilishida aybdor bo‘lgan shaxslar qonunchilik hujjatlarida belgilangan tartibda javob beradilar.